b'\n_START_ARTICLE_\nVisoki komisariat Zdru\xc5\xbeenih narodov za begunce\n_START_SECTION_\nZgodovina\n_START_PARAGRAPH_\nMandat organizacije je dolo\xc4\x8den s statutom UNHCR iz leta 1950. Prvotno je bila organizacija UNHCR ustanovljena z mandatom treh let, da bi pomagala razseljenim osebam ob koncu druge svetovne vojne. Oprla se je tako na delo Dru\xc5\xa1tva narodov in njenega Mednarodnega urada za begunce kot na prvo povojno re\xc5\xa1itev, Mednarodno organizacijo za begunce. Ker begunstvo po vojni ni izginilo, temve\xc4\x8d se je z leti pokazalo kot obstojen pojav, je bila agencija primorana podalj\xc5\xa1evati svoj mandat vsakih nekaj let. Leta 2003 pa je Generalna skup\xc5\xa1\xc4\x8dina OZN podalj\xc5\xa1ala mandat UNHCR za nedolo\xc4\x8den \xc4\x8das, oziroma do takrat,\xc2\xa0\xc2\xbbko bo problem begunstva dokon\xc4\x8dno re\xc5\xa1en\xc2\xab. \xc5\xa0e posebej v obdobju po drugi svetovni vojni so Zdru\xc5\xbeeni narodi tak\xc5\xa1ne posege re\xc5\xa1evali s posebno in\xc5\xa1titucijo ZN za razbremenitev prebivalstva._NEWLINE_V poznih \xc5\xa1tiridesetih letih prej\xc5\xa1njega stoletja so se Zdru\xc5\xbeeni narodi odlo\xc4\x8dili, da je potreben organ za spremljanje globalnih begunskih vpra\xc5\xa1anj. Kljub \xc5\xa1tevilnim ugovorom v Generalni skup\xc5\xa1\xc4\x8dini, je bil z Resolucijo 319 (IV) decembra 1949 ustanovljen Visoki komisar Zdru\xc5\xbeenih narodov za begunce kot podrejen organ Generalni skup\xc5\xa1\xc4\x8dini. Prvotno je bilo mi\xc5\xa1ljeno, da bo organizacija delovala le tri leta od januarja 1951, saj \xc4\x8dlanice niso odobravale stalnega telesa ZN za tak\xc5\xa1ne namene._NEWLINE_Mandat UNHCR je bil prvotno dolo\xc4\x8den v njegovem statutu, ki je prilo\xc5\xbeen resoluciji 428 (V) Generalne skup\xc5\xa1\xc4\x8dine Zdru\xc5\xbeenih narodov iz leta 1950. Ta mandat je bil kasneje raz\xc5\xa1irjen s \xc5\xa1tevilnimi resolucijami Generalne skup\xc5\xa1\xc4\x8dine in ECOSOC. Po podatkih UNHCR je_NEWLINE_[njegov] mandat nuditi, na nepoliti\xc4\x8dni in humanitarni osnovi,\xc2\xa0mednarodno za\xc5\xa1\xc4\x8dito beguncem in iskati trajne re\xc5\xa1itve zanje._NEWLINE_Kmalu po podpisu Konvencije o statusu beguncev (1951), je postalo jasno, da problem beguncev ni omejen na Evropo. Prav tako pojav begunstva po vojni ni izginil. Leta 1956 se je UNHCR sre\xc4\x8dal s prvim ve\xc4\x8djim izzivom mno\xc5\xbei\xc4\x8dnega bega beguncev iz Mad\xc5\xbearske ob sovjetskem zatrtju mad\xc5\xbearske revolucije. Prav kmalu zatem so sledili pojavi kitajskih beguncev iz Hong Konga in ube\xc5\xbenikov z Al\xc5\xbeirije. Vsa pri\xc4\x8dakovanja, da UNHCR-ja v prihodnosti ne bi ve\xc4\x8d potrebovali, so se razblinila._NEWLINE_Z leti se je izkazalo, da je razseljenost obstojen pojav, ki ga je mo\xc4\x8d zaslediti po vsem svetu. Dekolonizacija Afrike v \xc5\xa1estdesetih letih prej\xc5\xa1njega stoletja je povzro\xc4\x8dila prvo ve\xc4\x8djo begunsko krizo na afri\xc5\xa1kem kontinentu, ki je zahtevala posredovanje UNHCR. V sedemdesetih in osemdesetih letih 20. stoletja je UNHCR pomagal ve\xc4\x8d tiso\xc4\x8d razseljenim v Aziji in Ju\xc5\xbeni Ameriki. Konec 20. stoletja je prinesel novo begunsko krizo v Afriki in nove begunske tokove v Evropi, ki so bili posledica vojn na Balkanu._NEWLINE_V za\xc4\x8detku 21. stoletja je organizacija UNHCR pomagala pri re\xc5\xa1evanju velikih begunskih kriz v afri\xc5\xa1kih dr\xc5\xbeavah, na primer v Demokrati\xc4\x8dni republiki Kongo in Somaliji, ter v Aziji - predvsem pri re\xc5\xa1evanju tridesetletne begunske krize v Afganistanu. So\xc4\x8dasno je organizacija uporabila svoje strokovno znanje za pomo\xc4\x8d notranje razseljenim osebam, torej osebam, ki so be\xc5\xbeale pred nasiljem znotraj domovine, torej jih je preselila ali izgnala iz domovanja gro\xc5\xbenja, konflikt ali na\xc4\x8drtna dr\xc5\xbeavna dejavnost. Agencija je pomagala tudi pri re\xc5\xa1evanju problemov oseb brez dr\xc5\xbeavljanstva \xe2\x80\x93 nekaj milijonov pove\xc4\x8dini spregledanih oseb, ki so se zna\xc5\xa1le v nevarnosti, da jim bodo kratene osnovne \xc4\x8dlovekove pravice, ker nimajo dr\xc5\xbeavljanstva. V nekaterih predelih sveta, na primer v Afriki in Ju\xc5\xbeni Ameriki, je bil prvotni mandat UNHCR iz leta 1951 nadgrajen s sporazumi, ki so se nana\xc5\xa1ali na instrumente pravne za\xc5\xa1\xc4\x8dite v regiji._NEWLINE_Leta 1954 je Agencija ZN za begunce prejela Nobelovo nagrado za mir, kot priznanje za izjemen prispevek k izbolj\xc5\xa1anju polo\xc5\xbeaja beguncev v Evropi. \xc4\x8cetrt stoletja kasneje, leta 1981, je agencija \xc5\xa1e drugi\xc4\x8d prejela to nagrado, saj je postala najdejavnej\xc5\xa1a organizacija pri re\xc5\xa1evanju begunskih kriz po vsem svetu. Nagrada je bila podeljena ob prepoznavanju politi\xc4\x8dnih pritiskov, s katerimi se je organizacija soo\xc4\x8dala.\n_START_SECTION_\nFunkcija\n_START_PARAGRAPH_\nAgencija ima nalogo voditi in koordinirati mednarodne ukrepe za za\xc5\xa1\xc4\x8dito beguncev in re\xc5\xa1evati probleme beguncev po vsem svetu. Njen glavni namen je varovati pravice in dobro po\xc4\x8dutje beguncev. Prizadeva si zagotoviti, da si vsakdo lahko uveljavi pravico do azila in najde varno zato\xc4\x8di\xc5\xa1\xc4\x8de v drugi dr\xc5\xbeavi, se pove\xc5\xbee z lokalno skupnostjo in naseli v tretji dr\xc5\xbeavi, z mo\xc5\xbenostjo prostovoljne vrnitve domov._NEWLINE_UNHCR je mandat postopno raz\xc5\xa1iril na varovanje in zagotavljanje humanitarne pomo\xc4\x8di na vse osebe, za katere bi organizacija skrbela, torej tudi za migrante znotraj dr\xc5\xbeave, ki imajo status begunca po Konvenciji o statusu begunca (gre za osebe, ki be\xc5\xbeijo od doma, a so \xc5\xa1e v lastni dr\xc5\xbeavi). UNHCR ima trenutno pomembne misije v Libanonu, Ju\xc5\xbenem Sudanu, \xc4\x8cadu/Darfurju, Demokrati\xc4\x8dni republiki Kongo, Iraku, Afganistanu in Keniji. Tako nudi skrb za begunce v tabori\xc5\xa1\xc4\x8dih, pa tudi pomo\xc4\x8di potrebne prebivalcih v mestnih okoljih._NEWLINE_Za dosego zastavljenih nalog UNHCR organizira aktivnosti tako v dr\xc5\xbeavah, od koder prihajajo donatorji, kot v kriznih obmo\xc4\x8djih. Tako so organizirane okrogle mize, ki pojasnjujejo tak\xc5\xa1ne te\xc5\xbeave javnosti.\n_START_SECTION_\nNagrade\n_START_PARAGRAPH_\nOd leta 1954 UNHCR podeljuje Nagrado Nansen za begunce, ki je podeljena za prepoznanje izredne storilnosti v primeru oseb brez dr\xc5\xbeavljanstva, beguncev ali razseljenih ljudi. Vsako leto jo podelijo osebi ali organizaciji, ki se je izkazala na tem podro\xc4\x8dju._NEWLINE_Poleg dveh Nobelovih nagrad za mir je UNHCR prejel nagrado Indire Gandhi za mir, razoro\xc5\xbeitev in razvoj (2015).\n_START_SECTION_\nOsebje\n_START_PARAGRAPH_\nUNHCR je leta 2008 zaposloval 6351 ljudi iz 117 dr\xc5\xbeav. Organizacija UNHCR je v ve\xc4\x8d kot \xc5\xa1estdesetih letih delovanja pomagala milijonom ljudi ustvariti novo \xc5\xbeivljenje. Danes pribli\xc5\xbeno 7680 zaposlenih v ve\xc4\x8d kot 125 dr\xc5\xbeavah nadaljuje z zagotavljanjem pomo\xc4\x8di 33,9 milijonom ljudi po vsem svetu.'